เห็นร้านนี้ออกทีวีบ่อยมาก บวกกับอยู่ใกล้บ้าน แถมพนักงานทุกคนก็แซ่บๆทั้งนั้น แต่ก็ไม่มีโอกาสได้ไปทานซะที จนเมื่อวานได้ฤกษ์งามยามดี ชวนเพื่อนบุกร้านซะเลย

ร้านราชาปลาเผาตั้งอยู่หลังสนามกีฬาราชมังฯ (กกท.หัวหมาก) ออกประตูด้านหลังก็เจอพอดี ร้านมีโต๊ะเยอะดี มีทั้งแบบนั่งเก้าอี้กับปูเสื่อนั่งพื้น ใครชอบแบบไหนก็ตามสบายโลด พนักงานเยอะ บริการเร็วมาก ขนาดไปตอนลูกค้าเยอะๆ ไม่ถึง10นาทีก็ได้ทานแล้ว

เมนูที่สั่ง
- ชุดเมี่ยงปลาเผา มีหลายไซส์หลายราคา ที่สั่งไปเป็นไซส์ใหญ่ 350บาท ตัวปลาโรยเกลือเค็มๆดี หนังกรอบมากๆ เนื้อด้านในขาวโพลน ทานกับเส้นหมี่และน้ำจิ้มที่เสิร์ฟมาให้ ลงตัวสุดๆ

- กุ้งมะนาว (80บาท) เมนูนี้แนะนำเลย กุ้งตัวใหญ่ดี รสชาติอร่อยเลิศ เปรี้ยวๆเผ็ดๆ

- ตำไข่เค็ม (50บาท) ออกหวานไปนิด แต่พอดีลอบหวาน เลยรู้สึกว่าอร่อยลงตัวดี 

- คอหมูย่าง (80บาท) หมูย่างมาแบบหอมและเนื้อนิ่มกำลังดี ทานกับข้าวเหนียวคือฟิน

- ไก่ย่าง (100บาท) หนังไก่ด้านนอกนุ่มและหอม เนื้อไก่ด้านในก็นิ่ม ไม่แห้งเกินไป

สรุปโดยรวมถือว่าโอเคมาก เมื่อเทียบกับความคุ้มค่าและราคา สถานที่ถ้าเป็นแบบมีหลังคา (ที่ไม่ใช่เต้นท์) ก็จะดีกว่านี้มาก เพราะถ้าฝนตกหนักๆก็อาจทานลำบากได้ 

สุดท้ายทานเสร็จก็แวะทานไอศกรีมมะพร้าวไปอีก ราคา 35 บาท ใส่มาในลูกมะพร้าวเลย อิ่มมากกกกกก